এমন একটা পোস্ট করে তিনি যে প্রবল বিতর্কে জড়িয়ে পড়বেন, তা কি কোনওকালে ভেবেছিলেন ভারতের প্রাক্তন ক্রিকেটার মুরলী কার্তিক? হয়তো ভাবেননি।
তাঁর ইচ্ছাটা তো অন্যরকম ছিলই। সবার মতোই মুরলী কার্তিকও ভেবেছিলেন, দিওয়ালির শুভেচ্ছা জানাবেন তাঁর ভক্তদের। কিন্তু তার অর্থ যে অন্যরকম হবে, তা ভাবেননি বাঁ হাতি স্পিনার। অতীতে জাতীয় দলের হয়ে খেলেছেন এই ক্রিকেটার। কলকাতা নাইটরাইডার্সের হয়েও খেলেছেন। ক্রিকেট কেরিয়ারে খুব একটা বড়মাপের ক্রিকেটার তিনি ছিলেন না। দেশের হয়ে আটটা টেস্ট ম্যাচ, ৩৭টা ওয়ানডে এবং একটি টি টোয়েন্টি ম্যাচ খেলেছিলেন।

এই সেই পোস্ট। 
২০১৪-য় অবসর গ্রহণ করেন কার্তিক। অস্ট্রেলিয়ার বিরুদ্ধে মুম্বই টেস্টেই নজর কাড়েন কার্তিক। অবশ্য কার্তিক যে সময়ের খেলোয়াড়, সেই সময়ে অনিল কুম্বলে, হরভজন সিংহর দাপট ছিল। ফলে দুই বিখ্যাত স্পিনারকে টপকে তাঁর পক্ষে দলে জায়গা করে নেওয়া সহজ হয়নি। এ হেন মুরলী কার্তিক দিওয়ালির শুভেচ্ছা জানিয়ে পোস্ট করেন টুইটারে। ছোট্ট রসিকতার আশ্রয়ে একটি ছবি দিয়ে পোস্ট করেছিলেন। কিন্তু সেটা যে বাড়াবাড়ি হয়ে যাবে, তা ভাবেননি এই ক্রিকেটার। যৌনতার সুড়সুড়ি দেওয়া দিওয়ালির সেই শুভেচ্ছার অর্থ অন্যরকম হয়ে গেল। তার পরে কার্তিক প্রবল সমালোচনার মুখে পড়েন। কেন যে এমন পোস্ট করতে গেলেন কার্তিক, সেই কথা ভেবেই হয়তো কষ্ট পাচ্ছেন।